Песня пра Мінск
*Пімен Панчанка*

У дні бяды і ў ранак Перамогі,

У дні, калі ты харашэў і рос,

Усе твае надзеі і трывогі

Я ў сэрцы нёс.

Я да цябе з усіх дарог вярнуся:

Вярнуся ў партызанскую радню.

Ты мне прабач, калі я зажуруся

Ля Вечнага агню.

Спакойнае дзяцей тваіх дыханне,

Шумі над іх калыскамі ліствой.

Маё ты ранне, і маё каханне,

I вечар сіні мой.

Мой родны Мінск,

Пад небам жураўліным

Жыві, квітней пад зоркай залатой.

Ты для мяне на ўсёй зямлі — адзіны,

Цябе люблю я ўсёй душой.